Plaše nas komunizmom i nude komunizam s HDZ-ovim licem

Vlada je preuzela upravljanje Agrokorom, premijer je najavio podržavljenje INA-e, ministar policije prijeti hapšenjima, država ruši tržište i tržišne zakone, predsjednica države može nositi vojnu odoru...

<p>Lijepo nam je Tomislav Karamarko lani govorio: "Vi ne vidite boljševizam oko nas, žal za komunizmom i boljševizmom".</p><p>I evo ga sad, njegov nasljednik na čelu stranke Andrej Plenković baš jučer je primio u središnjici HDZ-a delegaciju Komunističke partije Kine, i to upravo na dan kad je država preuzela upravljanje privatnom kompanijom Ivice Todorića.</p><p>Takozvanim SOUR-om Agrokor.</p><p>U samo tri dana Vlada je napisala, izglasala i primijenila zakon, postavila svog čovjeka na čelo Agrokora, Trgovački sud u rekordnom je roku odblokirao tvrtku i donio rješenje kojim se zabranjuje stečaj ili ovrha nad kompanijom kojom upravlja država. </p><p>Ali ne i nad njezinim dobavljačima.</p><p>Sve je, dakle, išlo k'o po špagi. Ne bi bolje ni u Kini.</p><h2>Dugovi javni, vlasništvo privatno</h2><p>Neki bi to već posprdno nazvali "javno-privatnim partnerstvom". Gdje su dugovi javni, a vlasništvo privatno. Karamarko bi, onako pronicljiv, u tome sigurno nanjušio natruhe komunizma.</p><p>Ali kamo sreće da je to jedina natruha.</p><p>Kapitalizam se, eto, na primjeru Agrokora pretvorio u državno-socijalistički bastard komunizma, gdje se aktima države suspendiraju zakoni i tržišno nadmetanje i država preuzima upravljanje privatnom kompanijom.</p><p>Kad se sjetimo da je prije samo godinu dana HDZ-ova vlada na čelu s Timom Oreškovićem na telefonskoj sjednici rasprodavala državne udjele u uspješnim kompanijama, sve u svrhu daljnje privatizacije i promocije, je li tako, kapitalizma. Onog liberalnog. </p><p>A sada, Plenkovićeva Vlada preuzima upravljanje privatnom kompanijom čiji vlasnik još živi u sumnjivo stečenom dvorcu, a još nam u ušima zvoni njegovo bombastično obećanje da će država preuzeti i vlasničke udjele u Ini.</p><p>Kinezi su vjerojatno tim povodom imali neke korisne savjete, ali HDZ i njegovi kerberi već su pokazali da znaju i bez njih.</p><h2>HDZ i gužve na granici</h2><p>Recimo, HDZ je na sjednici svog Predsjedništva jučer raspravljao o smanjivanju gužve na granicama. Iako je Vlada, a ne partijska ćelija, mjesto gdje bi se to trebalo rješavati. To je državno, a ne stranačko pitanje.</p><p>Nadalje, premijer Plenković svojim je stranačkim sljedbenicima zabranio da javno iznose svoje stavove o Agrokoru, ali i o lokalnim izborima. Njegov put ili - autoput.</p><p>Taj isti premijer nedavno je na press konferenciju priveo glavnog državnog odvjetnika, onog čiji sin radi o kriminalom prožetom Agrokoru, kako bi mu pred svima dao nalog za istragu o krađi dnevnica u Vladi. Ministar unutarnjih poslova upravo je jučer na sjednici Vlade zaprijetio uhićenjima u vezi krize u Agrokoru. A ministrov stranački šef, inače predsjednik Hrvatskog sabora, nabacio je odoru zabrinutog građanina kako bi podnio kaznenu prijavu protiv Ivice Todorića.</p><p>A policija već dan kasnije kročila u Toranj.</p><p>Poziva se narod da kupuje u trgovačkom lancu privatnika kojeg država spašava, ali ta ista država ne isplaćuje plaće u Borovu, tvrtki u vlasništvu države.</p><h2>Kolindu za maršala</h2><p>I ako sve to nije dovoljno, onda treba podsjetiti da je predsjednica države prošlog tjedna potpisala zakon kojim joj se omogućuje da nosi vojnu odoru, čime smo i službeno na čelu države dobili maršala. </p><p>I imamo šefa oporbe koji reklamira kiselo zelje.</p><p>I imamo narod koji se suzdržava od izlaska na ulice, jer to nikada i nije bila praksa u komunizmu. Umjesto toga, pušta se Partiju da donosi odluke kakve sama želi. </p><p>Naravno, u duhu bratstva i zajedništva.</p><p>Imali smo i proteklih godina korake prema komunizmu, ne samo njegovu istjerivanju.</p><h2>Dogovorna ekonomija</h2><p>Primjerice, premoć vladajuće partije i partijsku podobnost na svim razinama, imali smo i imamo policiju, pravosuđe i sudstvo u službi politike, kao i poreznike i revizore u službi podobnih, a neizostavni su i branitelji kao legitimni nasljednici Subnorovaca. A imali smo i dogovornu ekonomiju: Ivo Sanader svojedobno je nagovarao trgovce da ne podižu cijene, banke da ne podižu kamate na kredite, a zabranio je i rad nedjeljom.</p><p>Sada, pak, ponovno imamo dogovornu ekonomiju u kojoj država preuzima i deblokira privatnu kompaniju, osigurava je od stečaja, ali istodobno ne dozvoljava isti luksuz ostalim žrtvama tržišta i njegovih zakona.</p><p>A imamo i političke prijetnje hapšenjima, kontrolu sudova i državni intervencionizam.</p><p>HDZ bi htio ono što ima Kina, samo bez komunizma.</p><p>I kad sve to šutke promatramo, zajedno s ušutjelim ekonomskim liberalima u Vladi, s utišanim lovcima na komunjare u šatorima, stožerima, crkvama i desničarskim strankama, kad gledamo taj marš etatizma i socijalizma, pitamo se gdje je sada nestao Tomislav Karamarko.</p><p>Gdje je taj borac protiv boljševizma da sve nas, našu demokraciju, našu tržišnu ekonomiju, našu ustavom propisanu jednakost i ravnopravnost, našu ostavštinu tuđmanizma, sačuva od HDZ-a?</p><p>Komunizam je navodno, tako nam godinama govore, nepoželjan u našoj državi. </p><p>Ali ne i komunizam s hadezeovim licem.</p><p><a href="https://www.facebook.com/klauski.tomislav/">Ostale kolumne Tomislava Klauškog pogledajte ovdje.</a></p>